
ABSTRACT


Tratatul de la Lisabona consacră şi consolidează în mod expres rolul parlamentelor naţionale în evoluţia arhitecturii europene. Pentru prima oară, parlamentelor naţionale li se atribuie un rol clar în afacerile europene, distinct de cel al guvernelor statelor membre ; efectul acestei abordări îl constituie asigurarea unei reprezentativităţi sporite a cetăţenilor în cadrul procesului decizional european.

Tratatul introduce elemente deosebite în ce priveşte controlul respectării principiilor subsidiarităţii şi proporţionalităţii, potrivit cărora Uniunea nu întreprinde acţiuni (cu excepţia domeniilor în care are competenţă exclusivă), dacă acestea nu sunt mai eficiente decât acţiunile întreprinse la nivel naţional, regional sau local, iar nici una din acţiunile Uniunii nu trebuie să depăşească nivelul necesar pentru realizarea obiectivelor Tratatului.


Toate proiectele de acte legislative şi non-legislative ale instituţiilor europene iniţiatoare se transmit parlamentelor naţionale. Tratatul a instituit mecanismul « alertei timpurii », cunoscut sub denumirea de « procedura cartonaşului galben şi procedura cartonaşului portocaliu ». Este instrumentul prin care parlamentele naţionale sunt abilitate să examineze proiectele de acte normative europene şi să emită avize motivate cu privire la respectarea principiului subsidiarităţii. În cazul nerespectării principiului subsidiarităţii, parlamentele naţionale au dreptul de a solicita Curţii de Justiţie a UE anularea actului legislativ comunitar în cauză.


Parlamentele naţionale îşi conservă competenţele în ceea ce priveşte aşa-numita « clauză pasarelă », care permite Consiliului European să hotărască (cu unanimitate de voturi) trecerea de la procedura votului prin unanimitate la cea a votului prin majoritate calificată. Parlamentele naţionale pot bloca trecerea la votul cu majoritate calificată, dacă apreciază că domeniul vizat de actul aflat în dezbatere este prea important pentru a fi aprobat cu majoritate calificată de voturi. Opoziţia unui singur parlament naţional este suficientă pentru ca proiectul de act normativ să fie aprobat numai cu unanimitate de voturi.

Tratatul de la Lisabona introduce noţiunea de cooperare interparlamentară. Cooperarea interparlamentară are drept scop promovarea schimbului de informaţii şi bune practici între parlamentele naţionale, între parlamentele naţionale şi Parlamentul European, asigurarea exercitării, de către parlamentele naţionale, a dreptului de a prezenta instituţiilor europene orice contribuţii pe care le consideră necesare, de a organiza conferinţe interparlamentare pe teme specifice, în special pentru dezbaterea problemelor de politică externă, de securitate şi de apărare comună
.  


Lucrarea constituie o sinteză legislativă a articolelor referitoare la rolul parlamentelor naţionale în cadrul Uniunii Europene cuprinse în Tratatul privind Uniunea Europeană şi Tratatul privind funcţionarea Uniunii Europene. 

I. INTRODUCERE


Tratatul de la Lisabona a fost semnat la data de 13 decembrie 2007 şi a intrat în vigoare la 1 decembrie 2009, după ratificarea de către toate statele membre UE, în conformitate cu normele constituţionale ale acestora. (Anexa 1)

România a ratificat Tratatul de la Lisabona prin Legea nr.13/2008 pentru ratificarea Tratatului de la Lisabona de modificare a Tratatului privind Uniunea Europeană şi a Tratatului de instituire a Comunităţii Europene.


Tratatul de la Lisabona a modificat principalele două tratate care au reglementat funcţionarea Uniunii Europene: Tratatul privind Uniunea Europeană (TUE) şi Tratatul de instituire a Comunităţii Europene, care a devenit Tratatul privind funcţionarea Uniunii Europene (TFUE).


Anexele Tratatului de la Lisabona cuprind o serie de protocoale şi declaraţii. Valoarea juridică a protocoalelor este egală cu valoarea juridică a textului tratatului. Declaraţiile reprezintă manifestări politice de voinţă ale statelor membre şi pot avea un rol important în interpretarea prevederilor tratatului. 


Tratatul privind Uniunea Europeană, modificat prin Tratatul de la Lisabona, cuprinde principiile şi obiectivele generale ale Uniunii, prevederi-cadru de natură instituţională, prevederi generale privind politica externă şi de securitate comună (PESC). 

Prevederile TUE reglementează în mod explicit: valorile şi obiectivele Uniunii; principiul atribuirii de competenţe şi delimitarea competenţelor Uniunii; principiile subsidiarităţii şi proporţionalităţii; rolul Cartei drepturilor fundamentale; politica de vecinătate a UE; cetăţenia europeană; rolul parlamentelor naţionale; instituţiile Uniunii; politica externă şi de securitate comună; procedurile de revizuire a tratatelor.

Tratatul privind funcţionarea Uniunii Europene cuprinde prevederi detaliate referitoare la modalităţile de funcţionare ale Uniunii. 
Articolele 2-6 din tratat, care reglementează repartizarea competenţelor între Uniunea Europeană şi statele membre, reprezintă un progres remarcabil în evoluţia instituţională europeană. TFUE stabileşte în mod clar categoriile de competenţe ale Uniunii şi ale statelor membre: competenţe exclusive
, competenţe partajate (mixte)
, competenţe de sprijinire
 şi enumeră domeniile care fac obiectul acestor tipuri de competenţă. 
“ TITLUL I. CATEGORII ŞI DOMENII DE COMPETENŢĂ ALE UNIUNII
Articolul 2

1) În cazul în care tratatele atribuie Uniunii competenţa exclusivă într-un domeniu determinat, numai Uniunea poate legifera şi adopta acte cu forţă juridică obligatorie, statele membre putând face acest lucru numai dacă sunt abilitate în acest sens de Uniune sau sunt abilitate să pună în aplicare actele Uniunii.

2) În cazul în care tratatele atribuie Uniunii o competenţă partajată cu statele membre într-un domeniu determinat, Uniunea şi statele membre pot legifera şi adopta în acest domeniu acte cu forţă juridică obligatorie. Statele membre îşi exercită competenţa în măsura în care Uniunea nu şi-a exercitat competenţa. Statele membre îşi exercită din nou competenţa în măsura în care Uniunea a hotărât să înceteze exercitarea propriei competenţe.

3) Statele membre îşi coordonează politicile economice şi de ocupare a forţei de muncă conform modalităţilor prevăzute în prezentul tratat, pentru definirea cărora Uniunea dispune de competenţă. 

4) Conform dispoziţiilor Tratatului privind Uniunea European, Uniunea are competenţa de a defini şi de a pune în aplicare politica externă şi de securitate comună, inclusiv de a defini în mod progresiv o politică de apărare comună.

5) În anumite domenii şi în condiţiile prevăzute de tratate, Uniunea dispune de competenţa de a întreprinde acţiuni de sprijinire, coordonare sau completare a acţiunii statelor membre, fără a înlocui însă competenţa statelor membre în aceste domenii.

Actele cu forţă juridică obligatorie ale Uniunii, adoptate pe baza dispoziţiilor tratatelor referitoare la aceste domenii, nu pot implica armonizarea dispoziţiilor legislative şi regulamentare ale statelor membre.

6) Dimensiunea şi modalităţile de exercitare a competenţelor Uniunii sunt stabilite prin dispoziţiile din tratate referitoare la fiecare domeniu.
Articolul 3

1) Uniunea are competenţă exclusivă în următoarele domenii:

a. uniunea vamală;

b. stabilirea normelor privind concurenţa, necesare funcţionării pieţei interne;

c. politica monetară pentru statele membre care au adoptat moneda euro;

d. conservarea resurselor biologice ale mării în cadrul politicii comune privind pescuitul;

e. politica comercială comună.
2. De asemenea, competenţa Uniunii este exclusivă în ce priveşte încheierea unui acord internaţional în cazul în care această încheiere este prevăzută de un act legislativ al Uniunii, ori este necesară pentru a permite Uniunii să îşi exercite competenţa internă, sau în măsura în care aceasta ar putea aduce atingere regulilor comune sau ar putea schimba conţinutul acestora.
Articolul 4

1) Competenţa Uniunii este partajată cu statele membre în cazul în care tratatele îi atribuie o competenţă care nu se referă la domeniile menţionate la articolele 3 şi 6.

2) Competenţele partajate între Uniune şi statele membre se aplică următoarelor domenii principale:

a. piaţa internă;

b. politica socială, pentru aspectele definite în prezentul tratat;

c. coeziunea economică, socială şi teritorială;

d. agricultura şi pescuitul, cu excepţia conservării resurselor biologice ale mării;

e. mediul;

f. protecţia consumatorilor;

g. transporturile;

h. reţelele transeuropene;

i. energia;

j. spaţiul de libertate, securitate şi justiţie;

k. obiectivele comune de securitate în materie de sănătate publică, pentru aspectele definite în prezentul tratat.

3) În domeniile cercetării, dezvoltării tehnologice şi spaţiului, Uniunea dispune de competenţa desfăşurării de acţiuni, îndeosebi pentru definirea şi punerea în aplicare a programelor, fără ca exercitarea acestei competenţe să poată avea ca efect împiedicarea exercitării, de către statele membre, a propriilor competenţe. 

4) În domeniile cooperării pentru dezvoltare şi ajutorului umanitar, Uniunea dispune de competenţa desfăşurării de acţiuni şi a unei politici comune, fără ca exercitarea acestei competenţe să poată avea ca efect împiedicarea exercitării, de către statele membre, a propriilor competenţe. 

Articolul 5

1) Statele membre îşi coordonează politicile economice în cadrul Uniunii. În acest scop, Consiliul adoptă măsuri, îndeosebi orientările generale ale acestor politici.

Statelor membre care au adoptat moneda euro li se aplică dispoziţii speciale.

2) Uniunea ia măsuri pentru a asigura coordonarea politicilor de ocupare a forţei de muncă ale statelor membre, definind îndeosebi liniile directoare ale acestor politici.

3) Uniunea poate adopta iniţiative pentru a asigura coordonarea politicilor sociale ale statelor membre.

Articolul 6

Uniunea are competenţa de a desfăşura acţiuni de sprijinire, coordonare sau completare a acţiunii statelor membre. Prin finalitatea europeană, acţiunile vizează următoarele domenii:

a. protecţia şi îmbunătăţirea sănătăţii umane;

b. industria;

c. cultura;

d. turismul;

e. educaţia, formarea profesională, tineretul şi sportul;

f. protecţia civilă;

g. cooperarea administrativă.”


Tratatul de la Lisabona constituie fundamentul noilor dimensiuni europene concepute să conducă la creşterea semnificativă a eficienţei abordării subiectelor de interes pentru toţi cetăţenii europeni, precum şi la sporirea influenţei şi acţiunii Uniunii Europene ca actor internaţional major în procesul de globalizare.

Tratatul contribuie într-o măsură semnificativă la întărirea legitimităţii democratice a UE şi a procesului decizional european, iar parlamentele naţionale au devenit actori importanţi în consolidarea construcţiei comunitare.

II. PARLAMENTELE NAŢIONALE DUPĂ TRATATUL DE LA LISABONA

Pentru prima oară, articolul 12 din Tratatul privind Uniunea Europeană consacră în mod explicit rolul parlamentelor naţionale în cadrul Uniunii Europene:


„Parlamentele naţionale contribuie în mod activ la buna funcţionare a Uniunii : 


a) prin faptul că sunt informate de către instituţiile Uniunii şi prin primirea de notificări privind proiectele de acte legislative ale Uniunii, în conformitate cu Protocolul privind rolul parlamentelor naţionale în cadrul Uniunii Europene;

b) prin respectarea principiului subsidiarităţii, în conformitate cu procedurile prevăzute în Protocolul privind aplicarea principiilor subsidiarităţii şi proporţionalităţii;

c) prin participarea, în cadrul spaţiului de libertate, securitate şi justiţie, la mecanismele de evaluare a punerii în aplicare a politicilor Uniunii în acest spaţiu, în conformitate cu articolul 70 din Tratatul privind funcţionarea Uniunii Europene, şi prin implicarea în controlul politic al Europol şi în evaluarea activităţilor Eurojust, în conformitate cu articolele 88 şi 85 din respectivul Tratat;

(d) prin participarea la procedurile de revizuire a Tratatelor, în conformitate cu articolul 48 din prezentul Tratat;

(e) prin faptul că sunt informate cu privire la cererile de aderare la Uniune, în conformitate cu articolul 49 din prezentul Tratat;

(f) prin participarea la cooperarea interparlamentară dintre parlamentele naţionale şi cu Parlamentul European, în conformitate cu Protocolul privind rolul parlamentelor naţionale în cadrul Uniunii Europene.”


1. Informarea parlamentelor naţionale de către instituţiile Uniunii

Informarea – ca instrument de exercitare a rolului parlamentelor naţionale în cadrul Uniunii Europene - este definită şi reglementată de dispoziţiile Protocolului nr.1 privind rolul parlamentelor naţionale în Uniunea Europeană, Titlul I, articolele 1-8.

“TITLUL I -  INFORMAŢII DESTINATE PARLAMENTELOR NAŢIONALE

Articolul 1

Documentele de consultare ale Comisiei (cărţile verzi, cărţile albe şi comunicările) se transmit direct parlamentelor naţionale, de către Comisie, la data publicării acestora. De asemenea, Comisia transmite parlamentelor naţionale şi programul legislativ anual, precum şi orice alt instrument de programare legislativă sau de strategie politică, simultan cu transmiterea acestora Parlamentului European şi Consiliului.  

Articolul 2

Proiectele de acte legislative adresate Parlamentului European şi Consiliului se transmit parlamentelor naţionale.

În înţelesul prezentului protocol, “proiect de act legislativ” înseamnă propunerile Comisiei, iniţiativele unui grup de state membre, iniţiativele Parlamentului European, cererile Curţii de Justiţie, recomandările Băncii Centrale Europene şi cererile Băncii Europene de Investiţii privind adoptarea unui act legislativ. 

Proiectele de acte legislative elaborate de Comisie se transmit direct de Comisie parlamentelor naţionale şi, în acelaşi timp, Parlamentului European şi Consiliului.
Proiectele de acte legislative elaborate de Parlamentul European se transmit direct parlamentelor naţionale, de către Parlamentul European. 
Proiectele de acte legislative elaborate de un grup de state membre, de Curtea de Justiţie, de Banca Centrală Europeană sau de Banca Europeană de Investiţii se transmit parlamentelor naţionale de către Consiliu. 

Articolul 3

Parlamentele naţionale pot adresa Preşedintelui Parlamentului European, al Consiliului şi, respectiv, al Comisiei, un aviz motivat privind conformitatea unui proiect de act legislativ cu principiul subsidiarităţii, în conformitate cu procedura prevăzută în Protocolul privind aplicarea principiilor subsidiarităţii şi proporţionalităţii. 

În cazul în care un proiect de act legislativ este elaborat de un grup de state membre, Preşedintele Consiliului transmite guvernelor statelor membre în cauză, avizul sau avizele motivate. 
În cazul în care un proiect de act legislativ este elaborat de Curtea de Justiţie, de Banca Centrală Europeană sau de Banca Europeană de Investiţii, Preşedintele Consiliului transmite instituţiei sau organului în cauză, avizul sau avizele motivate. 

Articolul 4

Se prevede un termen de 8 săptămâni între data la care un proiect de act legislativ este pus la dispoziţia parlamentelor naţionale în limbile oficiale ale Uniunii Europene şi data la care proiectul în cauză este înscris pe ordinea de zi provizorie a Consiliului, în vederea adoptării acestuia sau în vederea adoptării unei poziţii în cadrul unei proceduri legislative. Sunt posibile excepţii în cazuri de urgenţă, ale căror motive sunt indicate în actul sau în poziţia Consiliului. Cu excepţia cazurilor de urgenţă corespunzător motivate, în decursul acestor 8 săptămâni, nu se poate ajunge la nici un acord asupra unui proiect de act legislativ. Cu excepţia cazurilor de urgenţă corespunzător motivate, se respectă un termen de 10 zile între înscrierea unui proiect de act legislativ pe ordinea de zi provizorie a Consiliului şi adoptarea unei poziţii. 

Articolul 5

Ordinea de zi şi rezultatele şedinţelor Consiliului, inclusiv procesele-verbale ale şedinţelor în cadrul cărora Consiliul deliberează asupra proiectelor de acte legislative, se transmit direct parlamentelor naţionale, simultan cu transmiterea acestora guvernelor statelor membre. 
Articolul 6

În cazul în care Consiliul European are în vedere să recurgă la articolul 48, alineatul (7), primul sau al doilea paragraf din Tratatul privind Uniunea Europeană
, parlamentele naţionale sunt informate cu privire la iniţiativa Consiliului European cu cel puţin 6 luni înainte de adoptarea unei decizii. 

Articolul 7

Curtea de Conturi transmite parlamentelor naţionale, cu titlu informativ, raportul său anual, simultan cu transmiterea acestuia Parlamentului European şi Consiliului. 

Articolul 8

Dacă sistemul parlamentar naţional nu este monocameral, dispoziţiile articolelor 1-7 se aplică ambelor camere ale parlamentului.“


2. Controlul respectării principiilor subsidiarităţii şi proporţionalităţii

Principiile subsidiarităţii şi proporţionalităţii sunt reglementate de articolul 5 din Tratatul privind Uniunea Europeană (principiul general), de articolul 69 (cooperare judiciară în materie penală şi cooperare în domeniul poliţiei) şi articolul 352 (clauza de flexibilitate) din Tratatul privind funcţionarea Uniunii Europene. 

Tratatul privind Uniunea Europeană
“Articolul 5
1. Delimitarea competenţelor Uniunii este guvernată de principiul atribuirii (competenţelor). Exercitarea acestor competenţe este guvernată de principiile subsidiarităţii şi proporţionalităţii.

2. În temeiul principiului atribuirii, Uniunea acţionează numai în limitele competenţelor care i-au fost atribuite de statele membre prin tratate, pentru realizarea obiectivelor stabilite în aceste tratate. Orice competenţă care nu este atribuită Uniunii prin tratate aparţine statelor membre. 

3. În temeiul principiului subsidiarităţii, în domeniile care nu sunt de competenţa sa exclusivă, Uniunea intervine numai dacă şi în măsura în care obiectivele acţiunii preconizate nu pot fi realizate în mod satisfăcător de statele membre nici la nivel central, nici la nivel regional şi local, dar care, datorită dimensiunilor şi efectelor acţiunii preconizate, pot fi realizate mai bine la nivelul Uniunii. 

Instituţiile Uniunii aplică principiul subsidiarităţii conform Protocolului privind aplicarea principiilor subsidiarităţii şi proporţionalităţii. Parlamentele naţionale supraveghează respectarea principiului subsidiarităţii, în conformitate cu procedura prevăzută în acest Protocol. 

4. În temeiul principiului proporţionalităţii, conţinutul şi forma acţiunii Uniunii nu depăşesc ceea ce este necesar pentru realizarea obiectivelor tratatelor.

Instituţiile Uniunii aplică principiul proporţionalităţii în conformitate cu Protocolul privind aplicarea principiilor subsidiarităţii şi proporţionalităţii. “

Modalităţile de exercitare a rolului parlamentelor naţionale în această privinţă sunt definite şi reglementate de dispoziţiile Protocolului nr.2 privind aplicarea principiilor subsidiarităţii şi proporţionalităţii.

Tratatul privind funcţionarea Uniunii Europene
“Articolul 69

Parlamentele naţionale asigură, cu privire la propunerile şi iniţiativele legislative prezentate în cadrul Capitolelor 4 şi 5
, respectarea principiului subsidiarităţii, în conformitate cu Protocolul privind aplicarea principiilor subsidiarităţii şi proporţionalităţii. 
(…)
Articolul 352

1. În cazul în care o acţiune a Uniunii se dovedeşte a fi necesară în cadrul politicilor definite în tratate, pentru a atinge unul dintre obiectivele menţionate în tratate, fără ca acestea să fi prevăzut atribuţiile necesare în acest sens, Consiliul, hotărând în unanimitate, la propunerea Comisiei şi după aprobarea Parlamentului European, adoptă dispoziţiile corespunzătoare. La data la care dispoziţiile respective sunt adoptate de Consiliu conform unei proceduri legislative speciale, acesta hotărăşte în unanimitate, la propunerea Comisiei şi după aprobarea Parlamentului European.

2. Comisia, în cadrul procedurii de control al principiului subsidiarităţii menţionate la art.5, alineatul 3 din Tratatul privind Uniunea Europeană, atrage atenţia parlamentelor naţionale asupra propunerilor întemeiate pe prezentul articol.

3. Măsurile întemeiate pe prezentul articol nu pot implica armonizarea dispoziţiilor legislative şi regulamentare ale statelor membre, în cazul în care tratatele exclud o astfel de armonizare.

4. Prezentul articol nu poate fi folosit ca bază pentru atingerea unui obiectiv din domeniul politicii externe şi de securitate comună şi, orice act adoptat în conformitate cu prezentul articol trebuie să respecte limitele prevăzute de articolul 40, alineatul 2 din Tratatul privind Uniunea Europeană
.

De asemenea, punerea în aplicare a politicilor prevăzute la articolele respective nu aduce atingere aplicării procedurilor şi domeniului de aplicare corespunzător atribuţiilor instituţiilor prevăzute în tratate în vederea exercitării competenţelor Uniunii în temeiul prezentului capitol.”

3. Spaţiul de libertate, securitate şi justiţie
Informarea parlamentelor naţionale cu evaluarea punerii în practică, de către autorităţile statelor membre, a politicilor Uniunii referitoare la spaţiul de libertate, securitate şi justiţie este reglementată de articolul 70 din Tratatul privind funcţionarea Uniunii Europene.

Informarea parlamentelor naţionale asupra activităţilor comitetului permanent al Consiliului desemnat să asigure promovarea şi întărirea cooperării operaţionale în materie de securitate internă este prevăzută de articolul 71 din Tratatul privind funcţionarea Uniunii Europene.

Articolele 85 şi 88 din Tratatul privind funcţionarea Uniunii Europene conţin dispoziţii de reglementare a asocierii parlamentelor naţionale în procesul de evaluare a activităţilor Eurojust şi a controlului activităţilor Europol. 

„Articolul 70
Fără a aduce atingere articolelor 258, 259 şi 260, Consiliul, la propunerea Comisiei, poate adopta măsuri de stabilire a modalităţilor prin care statele membre, în colaborare cu Comisia, procedează la o evaluare obiectivă şi imparţială a punerii în aplicare, de către autorităţile statelor membre, a politicilor Uniunii prevăzute în prezentul titlu, în special în scopul favorizării aplicării depline a principiului recunoaşterii reciproce. Parlamentul European şi parlamentele naţionale sunt informate cu privire la conţinutul şi rezultatele acestei evaluări. 
Articolul 71

În cadrul Consiliului, se instituie un comitet permanent care să asigure, în cadrul Uniunii, promovarea şi consolidarea cooperării operaţionale în materie de securitate internă. Fără a aduce atingere articolului 240, comitetul facilitează coordonarea acţiunii autorităţilor competente ale statelor membre. La lucrările comitetului, pot fi asociaţi şi reprezentanţi ai organelor şi organismelor Uniunii, care au competenţe în domeniu. Parlamentul European şi parlamentele naţionale sunt informate cu privire la desfăşurarea acestor lucrări.
(…)

Articolul 85
1. Eurojust are misiunea de a susţine şi consolida coordonarea şi cooperarea dintre autorităţile naţionale de cercetare şi urmărire penală în legătură cu formele grave de criminalitate care afectează două sau mai multe state membre sau care impun urmărirea penală pe baze comune, prin operaţiuni întreprinse şi informaţii furnizate de autorităţile statelor membre şi de Europol.
În acest context, Parlamentul European şi Consiliul, hotărând prin regulamente, în conformitate cu o procedura legislativă ordinară, determină structura, funcţionarea, domeniul de acţiune şi atribuţiile Eurojust. Aceste atribuţii pot include:

a) începerea de cercetări penale, precum şi propunerea de începere a urmăririi penale efectuate de autorităţile naţionale competente, îndeosebi în ce priveşte infracţiunile care aduc atingere intereselor financiare ale Uniunii; 

b) coordonarea cercetărilor şi a urmăririlor penale prevăzute la litera (a);

c) consolidarea cooperării judiciare, inclusiv prin soluţionarea conflictelor de competenţă şi prin strânsă cooperare cu Reţeaua Judiciară Europeană. 

De asemenea, aceste regulamente stabilesc modalităţile de asociere a Parlamentului European şi a parlamentelor naţionale în evaluarea activităţilor Eurojust. 

2. În cadrul urmăririlor penale prevăzute la alineatul (1) şi fără a aduce atingere articolului 86
, actele oficiale de procedură judiciară sunt îndeplinite de autorităţile naţionale competente. 

(…)
Articolul 88
1. Europol are misiunea de a susţine şi consolida acţiunea autorităţilor poliţieneşti şi a altor servicii represive din statele membre, precum şi colaborarea acestora în vederea prevenirii şi combaterii criminalităţii grave care afectează două sau mai multe state membre, a terorismului şi a formelor de criminalitate care aduc atingere unui interes comun ce face obiectul unei politici a Uniunii.

2. Parlamentul European şi Consiliul, hotărând prin regulamente, conform unei proceduri legislative ordinare, stabilesc structura, funcţionarea, domeniul de acţiune şi atribuţiile Europol.  Aceste atribuţii pot include:

a) colectarea, stocarea, prelucrarea, analiza şi schimbul de informaţii, îndeosebi a celor transmise de autorităţile statelor membre sau de ţări ori autorităţi terţe;
b) coordonarea, organizarea şi realizarea anchetelor şi acţiunilor operaţionale desfăşurate în comun cu autorităţile competente ale statelor membre sau în cadrul unor echipe comune de anchetă şi, dacă este cazul, în colaborare cu Eurojust.

De asemenea, aceste regulamente stabilesc modalităţile de control al activităţilor Europol de către Parlamentul European, la care parlamentele naţionale sunt asociate.

3. Orice acţiune operativă a Europol trebuie să se desfăşoară în legătură şi cu acordul autorităţilor statului/statelor membru/membre din teritoriul în cauză. Aplicarea măsurilor coercitive intră în competenţa exclusivă a autorităţilor naţionale competente.”


4. Procedurile de revizuire a tratatelor

Procedurile de revizuire a tratatelor sunt reglementate de articolul 48 din Tratatul privind Uniunea Europeană, precum şi de articolul 81 din Tratatul privind funcţionarea Uniunii Europene.


Articolul 48 din Tratatul privind Uniunea Europeană prevede 4 proceduri distincte de revizuire:


▪ procedura ordinară cu Convenţie: presupune instituirea unei Convenţii alcătuită din reprezentanţi ai parlamentelor naţionale, ai şefilor de stat sau de guvern ai statelor membre, ai Parlamentului European şi Comisiei;


▪ procedura ordinară fără Convenţie: Consiliul European împreună cu Parlamentul European decid că, raportat la amploarea amendamentelor, instituirea unei Convenţii nu este necesară;


▪ procedura simplificată de revizuire: pot face obiectul acestei proceduri anumite domenii/amendamente menţionate în mod expres (art.48, alin.6, 7 TUE, art.81 TFUE). Nu pot face obiect al procedurii simplificate prevederile referitoare la PESC,  la acţiunea externă a UE, precum şi prevederile instituţionale;


▪ clauzele pasarelă – permit modificarea anumitor condiţii procedurale, fără amendarea formală a tratatelor, fiind necesar votul cu unanimitate.
Tratatul privind Uniunea Europeană
“Articolul 48
1. Tratatele pot fi modificate conform procedurii ordinare de revizuire. De asemenea, acestea pot fi modificate în conformitate cu proceduri simplificate de revizuire.
Procedura ordinară de revizuire 

2. Guvernul oricărui stat membru, Parlamentul European sau Comisia poate prezenta Consiliului proiecte de revizuire a tratatelor. Aceste proiecte pot viza, printre altele, extinderea sau reducerea competenţelor atribuite Uniunii în cadrul tratatelor. Aceste proiecte se transmit Consiliului European de către Consiliu şi se notifică parlamentelor naţionale.

3. În cazul în care după consultarea Parlamentului European şi a Comisiei, Consiliul European adoptă, cu majoritate simplă, o decizie favorabilă examinării modificărilor propuse, Preşedintele Consiliului European convoacă o Convenţie compusă din reprezentanţi ai parlamentelor naţionale, ai şefilor de stat sau de guvern ai statelor membre, ai Parlamentului European şi ai Comisiei. De asemenea, pentru modificările instituţionale din domeniul monetar, este consultată Banca Centrală Europeană. Convenţia examinează proiectele de revizuire şi adoptă prin consens o recomandare care se adresează Conferinţei reprezentanţilor guvernelor statelor membre conform celor prevăzute la alin. 4.

Cu aprobarea Parlamentului European, Consiliul European poate decide, cu majoritate simplă, să nu convoace Convenţia dacă amploarea modificărilor nu justifică acest lucru. În acest ultim caz, Consiliul European stabileşte mandatul pentru Conferinţa reprezentanţilor guvernelor statelor membre.

4. În vederea adoptării de comun acord a modificărilor care trebuie aduse tratatelor, Preşedintele Consiliului convoacă Conferinţa reprezentanţilor guvernelor statelor membre.
Modificările intră în vigoare după ce au fost ratificate de toate statele membre în conformitate cu normele constituţionale ale acestora.

5. Dacă după expirarea unui termen de doi ani de la semnarea unui tratat de modificare a tratatelor, patru cincimi din statele membre au ratificat tratatul menţionat, iar unul sau mai multe state membre au întâmpinat dificultăţi în ratificarea respectivă, Consiliul European se autosesizează cu privire la această problemă.

Proceduri simplificate de revizuire 

6. Guvernul oricărui stat membru, Parlamentul European sau Comisia poate prezenta Consiliului European proiecte de revizuire, totală sau parţială, a dispoziţiilor părţii a treia din Tratatul privind funcţionarea Uniunii Europene referitoare la politicile şi acţiunile interne ale Uniunii.

Consiliul European poate adopta o decizie de modificare, totală sau parţială, a dispoziţiilor părţii a treia din Tratatul privind funcţionarea Uniunii Europene. Consiliul European hotărăşte în unanimitate, după consultarea Parlamentului European şi a Comisiei, precum şi, în cazul unor modificări instituţionale din domeniul monetar, a Băncii Centrale Europene. Decizia intră în vigoare numai după aprobarea acesteia de către statele membre, în conformitate cu normele lor constituţionale. 
Decizia prevăzută la paragraful 2 nu poate extinde competenţele atribuite Uniunii prin tratate.

7. În cazul în care Tratatul privind funcţionarea Uniunii Europene sau Titlul V din prezentul Tratat
 prevede că, într-un domeniu sau într-un anumit caz, Consiliul hotărăşte în unanimitate, Consiliul European poate adopta o decizie de autorizare a Consiliului pentru a hotărî, cu majoritate calificată, în domeniul sau în cazul respectiv. Prezentul paragraf nu se aplică deciziilor care au implicaţii militare sau în domeniul apărării.

În cazul în care Tratatul privind funcţionarea Uniunii Europene prevede că actele legislative se adoptă de Consiliu în conformitate cu o procedură legislativă specială, Consiliul European poate adopta o decizie de autorizare a adoptării respectivelor acte legislative în conformitate cu procedura legislativă ordinară.

Orice iniţiativă a Consiliului European luată în baza paragrafului 1 sau 2 se transmite parlamentelor naţionale. În cazul opoziţiei unui parlament naţional, notificată în termen de şase luni de la transmitere, decizia menţionată la paragraful 1 sau 2 nu se adoptă. În absența unei opoziţii, Consiliul European poate adopta respectiva decizie.

Pentru adoptarea deciziilor prevăzute la paragraful 1 sau 2, Consiliul European hotărăşte în unanimitate, după aprobarea Parlamentului European, care se pronunţă cu majoritatea membrilor care îl constituie.”
Tratatul privind funcţionarea Uniunii Europene
“Articolul 81

1. Uniunea dezvoltă o cooperare judiciară în materiile civile având incidenţă transfrontalieră, întemeiată pe principiul recunoaşterii reciproce a hotărârilor judiciare şi extrajudiciare. Această cooperare poate include adoptarea unor măsuri de armonizare a dispoziţiilor legislative şi regulamentare ale statelor membre.

2. În înțelesul alineatului (1), Parlamentul European şi Consiliul, hotărând în conformitate cu procedura legislativă ordinară, adoptă, îndeosebi atunci când acest lucru este necesar pentru buna funcţionare a pieţei interne, măsuri care urmăresc să asigure:

a) recunoaşterea reciprocă între statele membre a hotărârilor judiciare şi extrajudiciare şi executarea acestora;

b) comunicarea şi notificarea transfrontalieră a actelor judiciare şi extrajudiciare;

c) compatibilitatea regulilor aplicabile în statele membre în materia conflictului de legi şi a conflictului de competenţă;
d) cooperarea în materia obţinerii probelor;

e) accesul efectiv la justiţie;

f) eliminarea obstacolelor din calea bunei desfăşurări a procedurilor civile, prin înlesnirea, la nevoie, a compatibilităţii normelor de procedură civilă aplicabile în statele membre;

g) dezvoltarea unor metode alternative de soluţionare a litigiilor;

h) sprijinirea formării profesionale a magistraţilor şi a personalului din justiţie.

3. Prin derogare de la alineatul (2), măsurile privind dreptul familiei care au incidenţă transfrontalieră sunt stabilite de către Consiliu, care hotărăşte în conformitate cu o procedură legislativă specială. Acesta hotărăşte în unanimitate, după consultarea Parlamentului European.

Consiliul, la propunerea Comisiei, poate adopta o decizie prin care să stabilească aspectele din dreptul familiei având incidenţă transfrontalieră, susceptibile de a face obiectul unor acte adoptate prin procedura legislativă ordinară. Consiliul hotărăşte în unanimitate, după consultarea Parlamentului European.

Propunerea menţionată la paragraful 2 se transmite parlamentelor naţionale. În cazul opoziţiei unui parlament naţional, notificată în termen de şase luni de la transmitere, decizia nu se adoptă. În cazul în care nu există nicio opoziţie, Consiliul poate adopta respectiva decizie.”

5. Cererile de aderare la Uniune

Articolul 49 din Tratatul privind Uniunea Europeană conţine dispoziţii referitoare la informarea parlamentelor naţionale cu orice cerere de aderare la Uniunea Europeană.  

“Articolul 49
Orice stat european care respectă valorile prevăzute la articolul 2 și care se angajează să le promoveze poate solicita să devină membru al Uniunii. Parlamentul European și parlamentele naționale sunt informate cu privire la această cerere. Statul solicitant adresează cererea sa Consiliului, care se pronunță, în unanimitate, după consultarea Comisiei şi după aprobarea Parlamentului European, care se pronunţă cu majoritatea membrilor din care este constituit.

Condiţiile admiterii şi adaptările impuse de aceasta tratatelor pe care se întemeiază Uniunea fac obiectul unui acord între statele membre şi statul solicitant. Acordul se supune ratificării de către toate statele contractante, în conformitate cu normele constituţionale ale acestora.”

6. Cooperarea interparlamentară


Articolele 9 şi 10 din Titlul II al Protocolului nr.1 privind rolul parlamentelor naţionale în Uniunea Europeană conţin dispoziţii referitoare la cooperarea interparlamentară. 
“TITLUL II -  COOPERAREA INTERPARLAMENTARĂ
Articolul 9

Parlamentul European şi parlamentele naţionale definesc în comun organizarea şi promovarea unei cooperări interparlamentare eficiente şi periodice în cadrul Uniunii.

Articolul 10

O conferinţă a organelor parlamentare specializate în afacerile Uniunii poate supune atenţiei Parlamentului European, a Consiliului şi a Comisiei orice contribuţie pe care o consideră adecvată. Suplimentar, această conferinţă promovează schimbul de informaţii şi de cele mai bune practici între parlamentele naţionale şi Parlamentul European, inclusiv între comisiile de specialitate ale acestora.

De asemenea, conferinţa poate organiza conferinţe interparlamentare pe teme specifice, în special pentru a dezbate probleme de politică externă şi de securitate comună, inclusiv politica de securitate şi de apărare comună. Contribuţiile conferinţei nu angajează parlamentele naţionale şi nu aduc atingere poziţiei acestora.”

În scopul consolidării cooperării interparlamentare, Conferinţa Preşedinţilor parlamentelor din cadrul Uniunii Europene, care a avut loc la  Lisabona, în perioada 19-21 iunie 2008, a adoptat “Liniile directoare privind cooperarea interparlamentară în Uniunea Europeană”
. (Anexa 2)

III. DISPOZIŢII PRIVIND PARLAMENTELE  NAŢIONALE
Tratatul privind Uniunea Europeană recunoaşte şi consolidează rolul parlamentelor naţionale în structura instituţională europeană. Dispoziţiile tratatului atribuie fiecărui parlament naţional drepturi individuale, pe care acesta le exercită direct şi de sine stătător.  


1. Dreptul la informare
Numeroase dispoziţii garantează dreptul la informare al fiecărui parlament naţional:

▪ Protocolul nr.1 privind rolul parlamentelor naţionale în UE prevede transmiterea directă către fiecare parlament naţional a: proiectelor de acte normative; instrumentelor de programare legislativă sau de strategie politică; documentelor de consultare; ordinilor de zi şi a rezultatelor sesiunilor Consiliului;  raportul anual al Curţii de Conturi.
▪ Orice proiect de revizuire a tratatelor, precum şi orice iniţiativă a Consiliului European vizând activarea “clauzei pasarelă” sunt notificate direct parlamentelor naţionale.
▪ Parlamentele naţionale sunt informate asupra cererilor de aderare la Uniune.
▪ Rezultatele evaluării punerii în practică, de către statele membre, a politicilor referitoare la spaţiul de libertate, securitate şi justiţie sunt comunicate parlamentelor naţionale; de asemenea, acestea sunt informate cu lucrările desfăşurate de comitetul instituit în cadrul Consiliului în vederea îmbunătăţirii cooperării operaţionale în materie de securitate. 


2. Dreptul de veto

Fiecare parlament naţional dispune de dreptul de opoziţie în ce priveşte aplicarea procedurilor simplificate de revizuire a tratatelor, inclusiv a clauzelor pasarelă.

Clauza pasarelă permite ca, prin decizie a Consiliului European, adoptată în baza unui vot unanim, să se treacă la adoptarea deciziilor cu majoritate calificată în domenii guvernate de regula unanimităţii: fiscalitate, măsuri de armonizare în domeniul securităţii sociale şi al protecţiei sociale, procedura de revizuire a tratatelor, precum şi cea mai mare parte a politicii externe şi de securitate comune. Clauza nu se aplică deciziilor cu implicaţii militare sau în domeniul apărării. 

Iniţiativa Consiliului European de a recurge la clauza pasarelă se transmite parlamentelor naţionale; din acest moment, începe să curgă un termen de 6 luni, înăuntrul căruia orice parlament naţional îşi poate exercita dreptul de veto faţă de aplicarea clauzei. Dacă la expirarea acestui termen, nici un parlament naţional nu şi-a notificat opoziţia, Consiliul European poate decide în consecinţă. 


Articole relevante: articolul 31 din Tratatul privind Uniunea Europeană şi articolul 81 din Tratatul privind funcţionarea Uniunii Europene.
Tratatul privind Uniunea Europeană

“TITLUL V: DISPOZIŢII GENERALE PRIVIND ACŢIUNEA EXTERNĂ A UNIUNII ŞI DISPOZIŢII SPECIALE PRIVIND POLITICA EXTERNĂ ŞI DE SECURITATE COMUNĂ 
Capitolul 2 – Dispoziţii speciale privind politica externă şi de securitate comună

Articolul 31
1) Deciziile care intră sub incidenţa prezentului capitol se adoptă, în unanimitate, de către Consiliul European şi de către Consiliu, cu excepţia cazului în care prezentul capitol dispune altfel. Adoptarea de acte legislative este exclusă.

Orice membru al Consiliului care se abţine de la vot îşi poate justifica abţinerea printr-o declaraţie oficială, conform prezentului alineat. În acest caz, acesta nu are obligaţia de a aplica decizia, dar acceptă faptul că decizia angajează Uniunea. În spiritul solidarităţii reciproce, statul membru în cauză se abţine de la orice acţiune care ar putea intra în conflict sau ar împiedica acţiunea Uniunii întemeiată pe decizia respectivă, iar celelalte state îi respectă poziţia.
Dacă membrii Consiliului care îşi însoţesc abţinerea cu o asemenea declaraţie reprezintă cel puţin o treime din statele membre şi cel puţin o treime din populaţia Uniunii, decizia nu se adoptă.
2) Prin derogare de la prevederile alineatului 1, Consiliul hotărăşte cu majoritate calificată:
- în cazul în care adoptă o decizie care defineşte o acţiune sau o poziţie a Uniunii, în temeiul unei decizii a Consiliului European privind interesele şi obiectivele strategice ale Uniunii, prevăzute la art.22, alineatul 1
;

- în cazul în care adoptă o decizie privind o acţiune sau o poziţie a Uniunii, pe baza propunerii Înaltului Reprezentant al Uniunii pentru afaceri externe şi politică de securitate, prezentată în urma unei cereri exprese pe care Consiliul European i-a adresat-o din proprie iniţiativă, sau prezentată din iniţiativa Înaltului Reprezentant;


- în cazul adoptării oricărei decizii de punere în aplicare a unei decizii care defineşte o acţiune sau o poziţie a Uniunii;
- în cazul în care numeşte un reprezentant special conform articolului 33
.

Dacă un membru al Consiliului declară că, din raţiuni vitale de politică naţională, pe care le prezintă, are intenţia de a se opune anterior adoptării unei decizii cu majoritate calificată, nu se trece la vot. Înaltul Reprezentant caută, în strânsă consultare cu statul membru implicat, o soluţie acceptabilă pentru acesta. În absenţa unui rezultat, Consiliul, hotărând cu majoritate calificată, poate solicita sesizarea Consiliului European cu problema în cauză, în vederea adoptării în unanimitate a unei decizii.

3) Consiliul European poate adopta, în unanimitate, o decizie care să prevadă că, în alte cazuri decât cele menţionat la alineatul 2, Consiliul hotărăşte cu majoritate calificată.

4) Alineatele 2 şi 3 nu se aplică deciziilor cu implicaţii militare sau în domeniul apărării oritar al membrilor săi.

5) În ceea ce priveşte problemele de procedură, Consiliul hotărăşte cu votul majoritar al membrilor săi.”  

Dreptul familiei continuă să facă obiectul votului cu unanimitate în cadrul procedurii consultării. Cu toate acestea, clauza pasarelă prevăzută de articolul 81, alineat 3 al TFUE permite Consiliului ca, după consultarea Parlamentului European şi cu aprobarea tuturor parlamentelor naţionale, să decidă, în unanimitate, ca anumite aspecte din dreptul familiei să facă obiectul procedurii legislative ordinare. 

Tratatul privind funcţionarea Uniunii Europene
“TITLUL V. SPAŢIUL DE LIBERTATE, SECURITATE ŞI JUSTIŢIE
Articolul 81

(…)

3) Prin derogare de la alineatul 2,
 măsurile privind dreptul familiei care au implicaţii transfrontaliere sunt stabilite de către Consiliu, care hotărăşte în conformitate cu o procedură legislativă specială. Acesta hotărăşte, în unanimitate, după consultarea Parlamentului European.

Consiliul, la propunerea Comisiei, poate adopta o decizie prin care să stabilească aspectele din dreptul familiei care au implicaţii transfrontaliere, ce ar putea face obiectul unor acte adoptate prin procedura legislativă ordinară. Consiliul hotărăşte în unanimitate, după consultarea Parlamentului European.

Propunerea menţionată la paragraful 2 se transmite parlamentelor naţionale. În cazul opoziţiei unui parlament naţional, notificată în termen de 6 luni de la transmitere, decizia nu se adoptă. În cazul în care nu există nici o opoziţie, Consiliul poate adopta respectiva decizie. “

3. Mecanismul de control al respectării principiului subsidiarităţii

Mecanismul de control al subsidiarităţii, o inovaţie a Tratatului de la Lisabona, permite parlamentelor naţionale să examineze proiectele de acte legislative europene şi să emită avize motivate cu privire la respectarea principiului subsidiarităţii. Procedura conferă parlamentelor naţionale un rol direct în cadrul procesului legislativ. 

Mecanismul care permite parlamentelor naţionale să supravegheze respectarea principiului subsidiarităţii cuprinde trei aspecte:


▪ După primirea unei propuneri legislative europene, într-un interval de 8 săptămâni anterior începerii discuţiilor în Consiliu, orice parlament naţional poate prezenta instituţiilor Uniunii “un aviz motivat” în care indică motivele pentru care consideră că un proiect al Comisiei nu respectă principiul subsidiarităţii. Parlamentele naţionale au drept de vot, fiecare dispunând de două voturi. În cazul unui sistem naţional bicameral, fiecare cameră dispune de un vot. Dacă avizul motivat reprezintă cel puţin 1/3 din voturile atribuite parlamentelor naţionale (1/4 în cazul propunerilor privind cooperarea poliţienească şi judiciară în materie penală) instituţia care a elaborat propunerea trebuie să o revizuiască şi să decidă apoi menţinerea sau modificarea acesteia. Procedura a fost denumită “procedura cartonaşului galben”, întrucât poate constrânge Comisia să revizuiască propunerea, dar nu să o retragă.

▪ În cazul în care, în cursul procedurii legislative, propunerea legislativă este contestată prin majoritatea simplă a voturilor atribuite parlamentelor naţionale, şi în cazul deciziei Comisiei de a menţine propunerea, se aplică o procedură specială. Comisia trebuie să prezinte un aviz motivat, în care explică modul în care se respectă principiul subsidiarităţii. Avizul Comisiei este transmis, împreună cu avizele motivate ale parlamentelor naţionale, forurilor legislative din cadrul Parlamentului European şi al Consiliului. Cele două instituţii pot decide apoi (cu o majoritate de 55% dintre membrii Consiliului sau cu majoritate de voturi în cadrul Parlamentului European) continuarea sau nu a procedurii legislative. Procedură a fost denumită “procedura cartonaşului portocaliu”, întrucât poate constrânge Comisia să retragă propunerea legislativă. 
▪ Parlamentele naţionale au posibilitatea de a introduce, în nume propriu, recursuri în faţa Curţii de Justiţie în legătură cu orice act legislativ european care nu respectă principiul subsidiarităţii.  

IV. DISPOZIŢII PRIVIND NECESITATEA ACŢIUNII COORDONATE A PARLAMENTELOR NAŢIONALE ÎN ANUMITE DOMENII

Tratatul de la Lisabona consacră dimensiunea colectivă a rolului parlamentelor naţionale la nivelul Uniunii. Articolul 12 al Tratatului privind Uniunea Europeană precizează astfel că o bună cooperare interparlamentară “între parlamentele naţionale şi Parlamentul European” contribuie la “buna funcţionare a Uniunii”.


În acest sens, dispoziţiile tratatului privind controlul Europol şi evaluarea Eurojust evidenţiază necesitatea şi utilitatea acţiunii comune coordonate a parlamentelor naţionale. 
1. Controlul Europol


Articolul 88 din Tratatul privind funcţionarea Uniunii Europene conţine dispoziţii referitoare la asocierea parlamentelor naţionale în efectuarea controlului activităţilor desfăşurate de Europol.
 


2. Evaluarea Eurojust


Articolul 85 din Tratatul privind funcţionarea Uniunii Europene conţine dispoziţii referitoare la asocierea parlamentelor naţionale pentru efectuarea evaluării activităţilor Eurojust.  

Tratatul oferă un temei juridic expres pentru adoptarea legislaţiei subsecvente prin care să se stabilească structura, funcţionarea, domeniul de acţiune şi atribuţiile Eurojust. Acestea pot fi determinate de Parlamentul European şi de Consiliu, prin regulament, în conformitate cu procedura legislativă ordinară. De asemenea, conform prevederilor tratatului, Eurojust intră sub jurisdicţia Curţii de Justiţie a Uniunii Europene. 

“Articolul 85
1) Eurojust are misiunea de a susține şi consolida coordonarea şi cooperarea dintre autorităţile naţionale de cercetare şi urmărire penală în legătură cu formele grave de criminalitate care afectează două sau mai multe state membre sau care impun urmărirea penală pe baze comune, prin operaţiuni întreprinse de autorităţile statelor membre şi de Europol şi prin informaţii furnizate de acestea.

În acest context, Parlamentul European şi Consiliul, hotărând prin regulamente, în conformitate cu procedura legislativă ordinară, determină structura, funcţionarea, domeniul de acţiune şi atribuţiile Eurojust. 
Aceste atribuţii pot include:

a) începerea de cercetări penale, precum şi propunerea de începere a urmăririi penale efectuate de autorităţile naţionale competente, în special pentru infracţiunile care aduc atingere intereselor financiare ale Uniunii;

b) coordonarea cercetărilor şi a urmăririlor penale prevăzute la litera (a);

c) consolidarea cooperării judiciare, inclusiv prin soluţionarea conflictelor de competenţă şi prin strânsă cooperare cu Reţeaua Judiciară Europeană.

Aceste regulamente stabilesc, de asemenea, condiţiile de implicare a Parlamentului European şi a parlamentelor naţionale în evaluarea activităţilor Eurojust.

2) În cadrul urmăririlor penale prevăzute la alineatul (1) şi fără a aduce atingere articolului 86, actele oficiale de procedură judiciară sunt îndeplinite de autorităţile naţionale competente.”

ANEXA 1
Procedura de ratificare a Tratatului de la Lisabona în statele membre UE

	Nr.crt.


	Stat membru
	Procedura de  ratificare

	1.
	Austria
	Parlamentară. (Majoritate de 2/3 în fiecare Cameră legislativă.)

	2. 
	Belgia
	Parlamentară. (Majoritate simplă în fiecare din Camerele legislative federale şi în cele 5 Adunări regionale şi comunitare  - Parlamentul flamand, Parlamentul Valon, Parlamentul Comunităţii franceze din Belgia, Parlamentul Comunităţii germanofone, Parlamentul Regiunii Bruxelles Capitală.)

	3.
	Bulgaria
	Parlamentară. (Majoritate simplă.)

	4.
	Cehia
	Parlamentară. (Majoritate simplă în absenţa transferului de suveranitate; în caz contrar, majoritate de 3/5 în cadrul fiecărei Camere legislative.)

	5.
	Cipru
	Parlamentară. (Majoritate simplă, cu posibilitatea de veto prezidenţial.)

	6. 
	Danemarca
	Parlamentară. (Majoritate simplă, cu un cvorum de ½ din numărul parlamentarilor.)

	7.
	Estonia
	Parlamentară. (Majoritate simplă.) 

	8. 
	Finlanda
	Parlamentară. (Majoritate de 2/3 necesară pentru transferul de suveranitate.)

	9.
	Franţa
	Parlamentară. (Două etape:

1. Modificarea Constituţiei, votată cu majoritate simplă de fiecare Cameră, apoi cu o majoritate de 3/5 de Congres (Adunarea Naţională şi Senatul reunite).

2. Legea ordinară de ratificare votată cu majoritate simplă de fiecare Cameră legislativă.)

	10.
	Germania
	Parlamentară. (Majoritate de 2/3 în fiecare din Camerele legislative federale.)

	11. 
	Grecia
	Parlamentară. (Majoritate simplă, în absenţa transferului de suveranitate.)

	12. 
	Irlanda
	Parlamentară şi referendum. (Majoritate simplă în cele două Camere legislative şi majoritate absolută în cadrul referendumului pentru modificarea Constituţiei.)

	13.
	Italia
	Parlamentară. (Majoritate simplă în cadrul fiecărei Camere legislative.)

	14.
	Letonia
	Parlamentară. (Majoritate simplă, după o dublă lectură.)

	15.
	Lituania
	Parlamentară. (Majoritate simplă).

	16.
	Luxembourg
	Parlamentară. (Majoritate simplă.)

	17.
	Malta
	Parlamentară. (Majoritate simplă.) 

	18.
	Marea Britanie
	Parlamentară. (Majoritate simplă în cadrul fiecărei Camere. Respingerea de către Camera Lorzilor ar fi necesitat o nouă lectură în cadrul Camerei Comunelor.)

	19.
	Olanda
	Parlamentară. (Majoritate simplă în cadrul fiecărei Camere legislative.) 

	20.
	Polonia
	Parlamentară. (Majoritate de 2/3 în cadrul fiecărei Camere legislative, cu un cvorum de ½ din numărul parlamentarilor în cazul transferului de suveranitate; în caz contrar, majoritate simplă în cadrul fiecărei Camere legislative.) 

	21.
	Portugalia
	Parlamentară. (Majoritate simplă.) 

	22.
	Romania
	Parlamentară. (Majoritate de 2/3 din numărul membrilor Camerelor legislative, reunite în şedinţă comună.)

	23.
	Slovacia
	Parlamentară. (Majoritate de 3/5.)

	24.
	Slovenia
	Parlamentară. (Majoritate de 2/3.) 

	25.
	Spania
	Parlamentară. (Majoritate absolută a membrilor Congresului Deputaţilor şi majoritate simplă a membrilor Senatului.)

	26.
	Suedia
	Parlamentară. (Majoritate simplă.) 

	27.
	Ungaria
	Parlamentară. (Majoritate de 2/3, cu un cvorum de ½ din numărul parlamentarilor).


ANEXA 2

Linii directoare privind cooperarea interparlamentară în Uniunea Europeană adoptate de Conferinţa Preşedinţilor parlamentelor din cadrul UE (Lisabona, 19-21 iunie 2008)

Considerând că:

a) parlamentele naţionale contribuie în mod activ la buna funcţionare a Uniunii Europene şi la sporirea legitimităţii sale democratice;

b) statele membre sunt reprezentate în Consiliul Uniunii Europene de către guvernele proprii, care răspund în mod democratic în faţa parlamentelor;

c) cooperarea interparlamentară respectă toate principiile şi regulile stabilite în cadrul Uniunii Europene;

d) cooperarea interparlamentară respectă autonomia fiecărui parlament;

e) cooperarea interparlamentară respectă principiul poziţiei de egalitate şi al rolurilor complementare ale parlamentelor naţionale şi Parlamentului European în structura UE;

f) Tratatul de la Lisabona conferă parlamentelor naţionale, precum şi Consiliului, Comisiei şi Parlamentului European responsabilitatea examinării tuturor iniţiativelor legislative şi non-legislative.

I. OBIECTIVE

Principalele obiective ale cooperării interparlamentare în Uniunea Europeană constau în:

a) promovarea schimbului de informaţii şi bune practici între parlamentele naţionale ale Uniunii Europene şi Parlamentul European în vederea consolidării controlului, influenţei şi examinării parlamentare la toate nivelurile;

b) supravegherea exercitării eficiente a competenţelor parlamentare în problemele europene, îndeosebi în domeniul respectării principiilor subsidiarităţii şi proporţionalităţii;

c) promovarea cooperării cu parlamentele din state terţe.

II. CADRU

Cooperarea interparlamentară în Uniunea Europeană este stabilită în următorul cadru:

a) Conferinţa Preşedinţilor parlamentelor din Uniunea Europeană

Această Conferinţă reuneşte Preşedinţii parlamentelor din statele membre UE şi Preşedintele Parlamentului European. Conferinţa trebuie să supravegheze coordonarea activităţilor interparlamentare ale UE. Organizarea Conferinţei se efectuează în concordanţă cu Liniile directoare ale Conferinţei Preşedinţilor parlamentelor din UE.

b) COSAC

Conferinţa organelor specializate în afaceri comunitare şi europene ale parlamentelor din cadrul UE (COSAC) permite efectuarea unui schimb regulat de informaţii, bune practici şi opinii privind problemele europene, între comisiile pentru afaceri europene din cadrul parlamentelor naţionale şi din cadrul Parlamentului European.

c) Reuniunile parlamentare comune asupra problemelor de interes comun

Parlamentul ţării care deţine preşedinţia şi Parlamentul European pot organiza reuniuni comune asupra problemelor de interes comun, de exemplu, reuniuni comune ale comisiilor şi reuniuni parlamentare comune.

d) Reuniuni ale comisiilor sectoriale

Reuniunile comisiilor sectoriale sunt organizate de parlamentele naţionale sau de către Parlamentul European pentru dezbaterea problemelor europene din domeniile de competenţă ale acestora. Cu ocazia organizării reuniunilor comisiilor sectoriale, parlamentele naţionale ale ţărilor care deţin preşedinţia UE şi Parlamentul European trebuie să evite multiplicarea activităţilor.

e) Secretarii generali

Secretarii generali sau alţi înalţi responsabili desemnaţi se reunesc cu regularitate în scopul pregătirii ordinii de zi şi a dezbaterilor Conferinţei Preşedinţilor parlamentelor din UE şi pentru soluţionarea oricărei alte probleme pe care o consideră necesară. Reuniunile secretarilor generali sunt pregătite şi prezidate de Secretarul general sau de alţi înalţi responsabili desemnaţi din cadrul parlamentului gazdă a Conferinţei Preşedinţilor, după consultarea preşedinţiei anterioare şi a celei viitoare.

Secretarii generali vor putea adopta dispoziţii suplimentare privind practicile şi procedurile tehnice.

f) Reprezentanţii parlamentelor naţionale pe lângă UE

Reprezentanţii parlamentelor naţionale contribuie la întărirea cooperării interparlamentare, înlesnind schimbul regulat de informaţii între parlamentele naţionale, precum şi între parlamentele naţionale şi instituţiile europene. 

III. DOMENII DE COOPERARE

Cooperarea interparlamentară este deosebit de importantă în următoarele domenii:

a) Schimbul de informaţii şi de bune practici

Schimbul de informaţii şi de bune practici între parlamentele naţionale şi cu Parlamentul European în toate domeniile politice acoperite de Tratatele Uniunii Europene constituie principalul domeniu de cooperare interparlamentară, îndeosebi în ce priveşte procedurile de examinare parlamentară a problemelor europene.

b) Urmărirea respectării principiilor subsidiarităţii şi proporţionalităţii

Parlamentele naţionale au un rol esenţial în urmărirea respectării principiilor subsidiarităţii şi proporţionalităţii. În scopul facilitării unei examinări eficiente, parlamentele naţionale sunt încurajate să efectueze schimburi de informaţii asupra propunerilor legislative ale UE şi asupra respectării principiilor subsidiarităţii şi proporţionalităţii. 

IV. INSTRUMENTE DE COOPERARE

a) IPEX

Obiectivul IPEX constă în sprijinirea cooperării interparlamentare în cadrul Uniunii Europene, prin furnizarea unei platforme electronice de schimburi de informaţii referitoare la toate activităţile parlamentare legate de UE. Între altele, IPEX trebuie să favorizeze schimburile de informaţii între parlamente în ce priveşte propunerile legislative ale UE, ceea ce include, de asemenea, respectarea principiilor subsidiarităţii şi al proporţionalităţii. Un calendar al reuniunilor interparlamentare al UE este, de asemenea disponibil pe site-ul IPEX.

b) Informare, cercetare şi documentare

Parlamentele trebuie să promoveze schimbul de informaţii, cercetarea şi documentarea prin toate mijloacele adecvate, îndeosebi prin intermediul COSAC şi al Centrului european de cercetare şi documentare parlamentară (ECPRD
).

� Contribuţiile conferinţelor nu angajează parlamentele naţionale şi nu aduc atingere poziţiilor acestora. 


� Tratatul privind Comunitatea Energiei Atomice Europene (Euratom) a fost menţinut.


� Competenţele exclusive sunt competenţele în virtutea cărora numai Uniunea poate legifera, iar statele membre nu o pot face decât dacă sunt mandatate expres în acest sens de către Uniune.


� Competenţele partajate presupun faptul că dreptul statelor membre de a legifera este condiţionat de neexercitarea de către Uniune a propriei competenţe de legiferare  sau de renunţarea de către aceasta la legiferarea într-un anumit domeniu.


� Competenţa Uniunii se rezumă la sprijinirea, coordonarea sau suplimentarea acţiunii statelor membre, fără ca acţiunea Uniunii să poată conduce la armonizarea reglementărilor naţionale.


� Exercitarea competenţei partajate se face cu respectarea principiilor subsidiarităţii şi proporţionalităţii. În acest sens, articolul 5, alin.1 din Tratatul privind Uniunea Europeană stipulează: “1. Delimitarea competenţelor Uniunii este guvernată de principiul atribuirii (competenţelor). Exercitarea acestor competenţe este guvernată de principiile subsidiarităţii şi proporţionalităţii. (…)”. 


Potrivit Protocolului privind exercitarea competenţelor partajate, atunci când UE întreprinde acţiuni într-un anumit domeniu, sfera de aplicare a competenţei este limitată la elementele vizate de acţiunile întreprinse şi nu se extinde la întregul domeniu.


� http://eur-lex.europa.eu/JOHtml.do?uri=OJ:C:2008:115:SOM:RO:HTML


� Articolul 48 reglementează procedurile de revizuire a Tratatelor. 


„Art.48 


(…)


7. În cazul în care dispoziţiile Tratatului privind funcţionarea Uniunii Europene sau cele ale Titlului V din prezentul Tratat prevăd că, într-un anumit domeniu sau într-un anumit caz, Consiliul hotărăşte în unanimitate, Consiliul European poate adopta o decizie de autorizare a Consiliului de a hotărî cu majoritate calificată în domeniul sau în cazul respectiv. Prezentul paragraf nu se aplică deciziilor care au implicaţii militare sau în domeniul apărării.


În cazul în care dispoziţiile Tratatului privind funcţionarea Uniunii Europene prevăd că actele legislative se adoptă de Consiliu în conformitate cu o procedură legislativă specială, Consiliul European poate adopta o decizie de autorizare a adoptării respectivelor acte legislative în conformitate cu procedura legislativă ordinară. (…)”





� Capitolul 4. Cooperarea judiciară în materie penală;  Capitolul 5. Cooperarea poliţienească


� Articolul 40 din Tratatul privind Uniunea Europeană prevede:


“Punerea în aplicare a politicii externe şi de securitate comună nu aduce atingere aplicării procedurilor şi domeniului de aplicare corespunzător atribuţiilor instituţiilor prevăzute în tratate în vederea exercitării competenţelor Uniunii prevăzute la articolele 3-6 din Tratatul privind funcţionarea Uniunii Europene.”


� “Articolul 86


(1) Pentru combaterea infracţiunilor care aduc atingere intereselor financiare ale Uniunii, Consiliul, hotărând prin regulamente, în conformitate cu o procedură legislativă specială, poate institui un Parchet European, pornind de la Eurojust. Consiliul hotărăşte în unanimitate, după aprobarea Parlamentului European.


Dacă nu există unanimitate, un grup compus din cel puţin nouă state membre poate solicita ca proiectul de regulament să fie trimis spre examinare Consiliului European. În acest caz, procedura în cadrul Consiliului se suspendă. După dezbateri, în cazul realizării unui consens, Consiliul European, în termen de patru luni de la suspendare, retrimite proiectul Consiliului, spre adoptare.


În acelaşi termen, în cazul unui dezacord şi în cazul în care cel puţin nouă state membre doresc instituirea cooperării consolidate pe baza proiectului de regulament în cauză, acestea informează Parlamentul European, Consiliul şi Comisia în acest sens. În acest caz, autorizarea instituirii cooperării consolidate, menţionată la articolul 20 alineatul (2) din Tratatul privind Uniunea Europeană şi la articolul 329 alineatul (1) din prezentul tratat, se consideră acordată și se aplică dispoziţiile privind cooperarea consolidată.


(2) Parchetul European are competenţa de a cerceta, urmări şi a trimite în judecată, după caz în colaborare cu Europol, pe autorii şi coautorii infracţiunilor care aduc atingere intereselor financiare ale Uniunii, conform celor stabilite în regulamentul prevăzut la alineatul (1). Parchetul European exercită acțiunea publică în legătură cu aceste infracţiuni în faţa instanţelor competente ale statelor membre.


(3) Regulamentele prevăzute la alineatul (1) stabilesc statutul Parchetului European, condiţiile de exercitare a atribuţiilor acestuia, regulile de procedură aplicabile activităţilor sale, regulile care guvernează admisibilitatea probelor, precum şi regulile aplicabile controlului jurisdicțional al actelor de procedură adoptate în exercitarea atribuţiilor sale.


(4) Consiliul European poate adopta, în acelaşi timp sau ulterior, o decizie de modificare a alineatului (1) în scopul extinderii atribuţiilor Parchetului European în domeniul luptei împotriva criminalității grave având dimensiune transfrontalieră şi, în consecinţă de modificare a alineatului (2) în ceea ce priveşte autorii şi coautorii infracţiunilor grave care afectează mai multe state membre. Consiliul European hotărăşte în unanimitate, după aprobarea Parlamentului European şi după consultarea Comisiei.”


� Titlul V – Dispoziţii generale privind acţiunea externă a Uniunii şi dispoziţii speciale privind politica externă şi de securitate comună 


�http://www.ipex.eu/ipex/webdav/site/myjahiasite/users/Central79/public/2%20group/Lignes%20directrices%20sur%20la%20coop%C3%A9ration%20interparlementaire.pdf


� „Articolul 22


1) Pe baza principiilor şi a obiectivelor enumerate la articolul 21, Consiliul European identifică interesele şi obiectivele strategice ale Uniunii. (…)”


(Articolul 21


(…)


2) Uniunea defineşte şi desfăşoară politici comune şi acţiuni şi acţionează pentru asigurarea unui nivel înalt de cooperare în toate domeniile relaţiilor internaţionale, în scopul:


a) apărării valorilor, intereselor fundamentale, securităţii, independenţei şi integrităţii sale;


b) consolidării şi sprijinirii democraţiei, a statului de drept, a drepturilor omului şi a principiilor dreptului internaţional;


c) menţinerii păcii, prevenirii conflictelor şi consolidării securităţii internaţionale, conform scopurilor şi principiilor Cartei Organizaţiei Naţiunilor Unite, principiilor Actului final de la Helsinki, precum şi a obiectivelor Cartei de la Paris, inclusive ale celor privind frontierele externe;


d) sprijinirii dezvoltării durabile pe plan economic, social şi de mediu a ţărilor în curs de dezvoltare, având ca scop primordial eradicarea sărăciei;


e) încurajării integrării în economia mondială a tuturor ţărilor, inclusiv prin eliminarea treptată a barierelor din calea comerţului internaţional;


f) participării la elaborarea de măsuri internaţionale privind conservarea şi îmbunătăţirea calităţii mediului şi gestionarea durabilă a resurselor naturale mondiale, în vederea asigurării dezvoltării durabile;


g) acordării de asistenţă populaţiilor, ţărilor şi regiunilor care se confruntă cu dezastra naturale sau provocate de om; şi


h) promovării unui system internaţional bazat pe o cooperare multilaterală mai puternică şi pe o bună guvernare globală. (…)”)





� “Articolul 33


La propunerea Înaltului Reprezentant al Uniunii pentru afaceri externe şi politică de securitate, Consiliul poate numi un reprezentant special căruia I se încredinţează un mandate pentru probleme politice speciale. Reprezentantul special îşi exercită mandatul sub autoritatea Înaltului Reprezentant.”


� “Articolul 81.2. (…) Parlamentul European şi Consiliul, hotărând în conformitate cu procedura legislativă ordinară, adoptă măsuri, în special atunci când acestea sunt necesare pentru buna funcţionare a pieţei interne, care urmăresc să asigure:


a. recunoaşterea reciprocă între statele membre a deciziilor judiciare şi extrajudiciare şi executarea acestora;


b. comunicarea şi notificarea transfrontalieră a actelor judiciare şi extrajudiciare;


c. compatibilitatea normelor aplicabile în statele membre în materie de conflict de legi şi de competenţă;


d. cooperarea în materie de obţinere a probelor;


e. accesul efectiv la justiţie;


f. eliminarea obstacolelor din calea bunei desfăşurări a procedurilor civile, la nevoie prin favorizarea compatibilităţii normelor de procedură civilă aplicabile în statele membre;


g. dezvoltarea unor metode alternative de soluţionare a litigiilor;


h. sprijinirea formării profesionale a magistraţilor şi a personalului din justiţie.”





� Ideea participării parlamentelor naţionale la controlul Europol nu este nouă. Aceasta a făcut obiectul dezbaterilor la conferinţa parlamentară care a avut loc la Haga, în perioada 7-8 iunie 2001. La conferinţă, s-a propus ca acest control parlamentar să se realizeze prin intermediul desemnării, de către fiecare Adunare legislativă, a unei delegaţii naţionale pe lângă Europol şi ca un comitet restrâns, format din parlamentari naţionali specializaţi în problemele poliţiei să se poată reuni mai frecvent la Haga, pentru urmărirea desfăşurării acţiunilor Europol. 





� � HYPERLINK "http://www.cosac.eu/fr/info/Treaty/" ��http://www.cosac.eu/fr/info/Treaty/�





� � HYPERLINK "http://www.cosac.eu/fr/documents/basic/" ��http://www.cosac.eu/fr/documents/basic/�





� Luând în considerare importanţa schimbului interparlamentar de informaţii privind UE şi în vederea facilitării circuitului informaţional, parlamentele naţionale, în cooperare cu Parlamentul European, au creat propria bază de date şi propriul site: � HYPERLINK "http://www.ipex.eu" ��www.ipex.eu�. 


IPEX conţine:


- documente parlamente şi informaţii privind Uniunea Europeană. Documentele parlamentare, puse la dispoziţie pe internet de fiecare parlament naţional, reprezintă pilonii de rezistenţă ai bazei de date IPEX. Documentele sunt structurate în funcţie de documentul european specific la care fac referire;


- documente parlamentare referitoare la controlul exercitat de autorităţile naţionale asupra deciziilor luate la nivelul Uniunii. Fiecare parlament naţional sau cameră legislativă şi-a creat propriul sistem de control; prin urmare, documentele care provind de la parlamentele naţionale diferă sub aspectul formatului, al domeniului de aplicare şi al conţinutului.


Parlamentele naţionale se bucură de independenţă în publicarea pe internet a informaţiilor şi documentelor pe care le consideră relevante. Astfel, unele parlamente îşi pot prezenta propria poziţie cu privire la o propunere legislativă europeană, în timp ce altele pot opta pentru publicarea documentelor elaborate de propriul guvern. 


Consultând aceste documente, utilizatorii pot identifica informaţii importante privind avizele parlamentelor/camerelor şi/sau ale guvernelor naţionale cu privire la propuneri europene specifice. Sunt publicate, de asemenea, informaţii şi detalii relevante cu privire la respectivele propuneri ale UE.


Site-ul IPEX conţine şi calendarul evenimentelor legate de cooperarea interparlamentară, precum şi informaţii referitoare la reuniunile interparlamentare din cadrul UE. 





� ECPRD este un organism de cooperare interparlamentară şi de promovare a schimburilor de informaţii, idei şi experienţă între adunările parlamentare şi parlamentele naţionale, aflat sub egida Adunării Parlamentare a Consiliului Europei şi a Parlamentului European. Un veritabil forum pentru schimbul de informaţii, ECPRD constituie reţeaua de conectare a serviciilor de cercetare şi documentare parlamentară din aproximativ 40 de state europene.

